google/wiki40b huggingface dataset:
Feromoonid

Feromoonide süntees Eestis

Tartu Ülikoolis töötati välja õunamähkuri suguferomooni sünteesimeetod ja preparatiivsed rakendused.
ENSV TA Keemia Instituudis alustati Koit Läätse juhitud orgaanilise sünteesi sektoris 1970-ndate teisel poolel NSVL enamlevinud teraviljakahjurite naksurlaste (Elateridae) perekonna Agriotes suguferomoonide – peamiselt geraniooli ja farnesooli estrid – sünteesimenetluste väljatöötamist lähtudes isopreeni telomerisatsiooniproduktidest. Saadi feromoonide sünteetilised analoogid: butaan-, heksaan-, oktaan-, palderjan- ja isopalderjanhapete geraniooli ning äädikahappe farnesooli estrid.
СН₃–С(СН₃)=СН–СH₂[–CH₂–С(СН₃)=СН–СH₂]ₙ–OC(O)R, kus n = 1 või 2
Neile, kõrge puhtusega toimeainetele, töötati välja katsetootmise tehnoloogia, mis juurutati Männikul katsetehases, ja valmistati püünistesse sobivad preparaadid, mida katsetati põldudel koostöös Põhja-Kaukaasia Fütopatoloogia Instituudi putukauurijatega. Välja töötati meelitussegud kuuele naksurmardika liigile nende püünistesse meelitamiseks väljapüügi või seire eesmärgil, aga ka inhibeerivad segud putukate keemilise kommunikatsiooni häirimiseks ning isasputukate desorienteerimiseks paaritusajal. Toimeainetele ja meetoditele saadi kaheksa autoritunnistust. Aastail 1983–1989 teostati naksurmardikate seiret 420 tõrjejaamas NSVL lõunaregioonides ja kokku kasutati üle 300 tuhande peibutuspüünise. Sellesuunaline tegevus katkes 1992. aastal seoses Eesti iseseisvuse taastamisega.
Haavlid

Haavlitega laskmine

Jahil lastakse haavlitega väikeulukeid ja jahilinde. Haavli läbimõõt valitakse vastavalt lastava looma või linnu suurusele.   
Sportlikus jahilaskmises kasutatakse haavleid lendavate märkide (taldrikute) laskmiseks: haavleid nr 9 kasutatakse kaarrajal laengukaaluga 24 g. Haavleid nr 7 kasutatakse laskmiseks kaevikrajal ja sporingus laengukaaluga 28 g.

Haavli maksimaalne lennu kaugus

Normaalse, see tähendab relvale ette nähtud püssirohu laengu korral ja lasu 20–30-kraadise tõusunurga korral on haavlitera lennukaugus üldjuhul võrdne haavlitera 100-kordse läbimõõduga meetrites.
Hantõ-Mansiiski rajoon

Loodus

47,8% rajooni territooriumist hõlmavad metsad. Rajoonis on 3014 järve kogupindalaga 22 465 ha. Jõgede kogupikkus on 16 165 km. Jõgedes elavad järgmised kalad: tuur, sterlet, nelma ja muksun.
Metsades kasvab palju seeni ja marju (mustikaid, sinikaid, pohli, murakaid ja jõhvikaid). Puudest on hulgaliselt seedermände, mille käbidest saab seedermännipähkleid.
Valve Erika Saarma

Valve Erika Saarma (aastani 1943 Luberg, 23. jaanuar 1920 Tallinn – 13. jaanuar 2005 Tartu) oli Eesti arstiteadlane ja terapeut.

Elulugu

Valve Erika Saarma oli juristi tütar ja Jüri Saarma abikaasa, Mart Saarma ema, Helle Simmi kaksikõde. 
Lõpetas 1938 Tallinnas E. Lenderi Tütarlastegümnaasiumi, 1945 TÜ arstiteaduskonna, meditsiinikandidaat (1956, TÜ), väitekiri "Vereseerumi koliinesteraasi aktiivsuse ja valge vere pildi muutustest adrenaliini ja insuliini toimel", meditsiinidoktor (1971, TÜ), väitekiri "Роль аутоиммунологических механизмов в патогенезе заболеваний щитовидной железы". Täiendas end peamiselt Moskvas ja Leningradis. Oli 1944–1950 TÜ teaduskonnaa sisehaiguste kateedri assistent, 1950–1955 kehakultuuriteaduskonna arst, 1955–1956 sünnitusabi ja günekoloogia kateedri vanemlaborant ja Tartu sünnitusmaja terapeut-konsultant, 1956–1964 TÜ hospitaalsisehaiguste kateedri assistent, 1964–1974 dotsent, 1974–1994 professor, ühtlasi oli 1965–1970 TÜ arstide, stomatoloogide ja farmatseutide täiendamise ja spetsialiseerimise teaduskonna prodekaan, 1970–1975 dekaan. Aastast 1994 emeriitprofessor.
Kuulus korporatsioon Indla liikmeskonda (coetus 1938/II).

Teadustöö

Uurimisvaldkond: maksa-sapiteede, kilpnäärme- ja verehaiguste immunopatoloogia. Juurutas Eestis immunopatoloogilised uuringud. ENSV sisehaiguste probleemkomisjoni aseesimees, Eesti Terapeutide Seltsi liige (korduvalt aseesimees), Endokrinoloogide Seltsi, Gastroenteroloogide Seltsi ja Immunoloogide Seltsi liige. Eesti NSV teeneline arst (1977). Nõukogude Eesti preemia (1980, kollektiivis). Üle 130 teadustrükise, 1 autoritunnistus, õppevahendeid.
Viiekroonine pangatäht

Kujundus

Pangatähe on kujundanud Vladimir Taiger, selle suurus on 140 × 69 mm ja põhivärv on oranž.
Kupüüri esiküljel on kujutatud Eesti maletaja, rahvusvahelise suurmeistri ja maleteoreetiku Paul Kerese büsti. Tagaküljel on vaade Narva Hermanni ordulinnusele, Narva jõele ja Jaanilinna kindlusele.

Erimid

Kui pangatähele trükitud aastaarv välja arvata, siis on 1991. ja 1992. aasta kupüürid täpselt ühesugused. 1994. aasta kupüüri üldine kujundus on sama, kuid trükkimisel on kasutatud uusi värve ja lisatud on turvaelemente.
Raleigh' maakond

Ajalugu

Raleigh' maakond moodustati 23. jaanuaril 1850. aastal Fayette'i maakonna osadest. Maakond sai nime Walter Raleigh' järgi.
Rohuküla alumine tulepaak

Rohuküla sihi alumine tulepaak on tulepaak Läänemaal Haapsalu linnas Rohuküla sadamas.
Tulepaagi geograafilised koordinaadid on 58° 54′ 28″ N, 23° 25′ 33″ E.
Püramiidja metallsõrestiku kõrgus jalamist on 13 meetrit ja tule kõrgus merepinnast on 12 meetrit.
Tulepaak moodustab sihi Rohuküla ülemise tulepaagiga. Märkide vahekaugus on 459 meetrit ja sihi asimuut on 90,1°
Autožiiro

Autožiiro (kreeka α’υτός + γύρος, 'ise pöörlev') ehk gürokopter (vananenud nimetus tiiviklennuk) on õhusõiduk, mille tõstejõu tekitab õhuvoolu suhtes teatud kohtumisnurkseadega vabalt pöörlev tiivik.
Autožiiro tõstejõu tekitab lendamisel vastuvoolava õhu toimel iseeneslikult pöörlev (autoroteeruv) mitme püsisammuga labast koosnev rootor. Autožiiro on horisontaalsks lendamiseks varustatud jõuallikaga, mille propeller või reaktiivjuga tekitavad tõmbe.
 
Tavaliselt asub sisepõlemismootor koos tõmmet tekitava propelleriga autožiiro tagaosas.
Autožiiro leiutajaks peetakse Hispaania inseneri Juan de la Cierva y Codorníut, kelle ehitatud tiiviklennuki esmalend toimus 9. jaanuaril 1923 Cuatro Vientose lennuväljal Madridis. Autožiiro lennupõhimõte oli siiski tuntud juba varem.
Groß Ippener

Ajalugu

Nime Ippener on esmakordselt dokumenteeritud aruannetes 1211., 1231. ja 1250. aastast, isikunimena, kohanimena ja kihelkonnana. 1211. aastal on mõistet Ippener esmakordselt mainitud Bassumi kloostri tunnistuses, milles aadlimees Aldagus de Ippenerde on loetletud tunnistajana. Aristokraatliku perekonna Ippenerde asukoht oli ilmselt Klein Ippeneris Dünseneri oja ääres. 1231. aastal on Ippeneri esmakordselt mainitud Bassumi kloostri dokumendis kohanimena. Seal kinnitavad Bremeni kloostri vaimulikud "Ippenerthe" kümnisevaldust Bassumi kloostrile, mis oli kingitud neile abtiss Elisabethi poolt. 1250. aasta paiku esineb nimi Ippener kui "Parrochia Yppenerthe" hartas ehitada Bremenis sild üle Weseri jõe, milles Ippeneri kihelkond pidi maksma sillamaksu. Kihelkonna suurus määras makstava summa, mis sel ajal vastas täpselt Harpstedti kihelkonna suurusele naabruses. Ippeneri kihelkonnakirik seisis varem Groß Ippeneri keskel praeguse Wülfersi restorani vastas. Kolmekümneaastase sõja ajal põles kirik maha ja seda ei taastatud.
1859. aastal ühendati Groß Ippeneri, Klein Ippeneri, Anneni ja Ortholzi vallad suureks Groß Ippeneri vallaks, mis kuulus Freudenbergi kreisi. Äsjamoodustatud valla maakogukonnas oli kokku 64 majapidamist 440 elanikuga. 1932. aastal liideti linn "Grafschaft Hoya" kreisiga.
B'nai B'rith

B'nai B'rith (eesti keeles Lepingu Pojad) on 1843. aastal New Yorgis asutatud siiani tegutsev juutide organisatsioon.
Hellamaa vald

Hellamaa vald (Gemeinde Hellama) oli vald Muhu kihelkonnas Saaremaal.
Vald moodustati 1866. aastal.
Vallas sündisid Joosep Saat, Peeter Kann.
1939. aasta valdade reformiga läks valla maa-ala Muhu valla koosseisu.
Erik Puura

Teadustegevus

Uurinud Eesti põlevkivitööstuse tahkete jäätmete mineraloogiat ja geokeemiat, isesüttimis- ja leostumisprotsesse Maardu fosforiidikarjääri puistangutes, põhjavee hüdrogeokeemiat, tahkete jäätmete matmisel toimuvaid protsesse.
Ta on SA Tartu Teaduspark nõukogu liige ja Keskkonnaministeeriumi seirenõukogu liige. 
2007–2012 kirjutas blogi "Keskkonnaabi".

Isiklikku

Erik Puura on geoloog Väino Puura poeg ja geoloog Ivar Puura vend.
Singali tähestik

Singali tähestik on singali keele kirjutamisel kasutatav tähestik.

Numbrid

Varasem kirjakeel kasutas numbrite jaoks omi märke. Praegusajal kasutatakse araabia numbreid.
Maakitsus

Maakitsus on kitsas maismaariba, mis ühendab kahte suurt maismaa osa ja mida ümbritseb kahest küljest vesi.
Maakitsus on hea koht kanali rajamiseks. Näiteks Panama maakitsusele rajati Panama kanal, mis hõlbustas laevade sõitu Ameerika lääneranniku ja idaranniku vahel.
Rakvere muusikakool

Rakvere muusikakool on muusikakool Lääne-Viru maakonnas Rakveres aadressil Carl Robert Jakobsoni tänav 8.
Kool asutati 19. märtsil 1945 Rakvere muusikaalgkoolina. 1949 nimetati kool ümber Rakvere lastemuusikakooliks. 1991 nimetati kool ümber Rakvere muusikakooliks.
Aastast 2002 on kooli direktor Toivo Peäske.
Kauno Kõima

Kauno Kõima (sündinud 11. novembril 1956 Tartus) on eesti ajakirjanik.
1982. aastal lõpetas ta Tartu Riikliku Ülikooli eesti filoloogina, tema diplomitöö teema oli "Hobuse nimetused eesti kirjakeeles ja rahvakeeles".
2000. aastast on ta Põlva maakonna ajalehe Koit peatoimetaja.
Sänna mõisa peahoone

Sänna mõisa peahoone asub Sänna külas Rõuge vallas.
Hoone rajati 19. sajandil kahe ehitusjärguna varasema puidust hoone asemele. Algul ehitatud madalamale ühekorruselisele keskosale lisati sajandi lõpupoole kahekorruselised tiibosad, mille dekoorelemendid viitavad 1880. aastatel laialt levinud vene suvemaja laadsele elamutüübile.
Pärast mõisa riigistamist 1919. aastal sai selle peahoonest rahvamaja. Samuti on jõudnud mõisahäärber teenida kolhoosikontori, sidejaoskonna, raamatukogu ja hooldekodu asupaigana.
Samsung Galaxy Fold

Samsung Galaxy Fold on Androidi operatsioonisüsteemiga Samsungi nutitelefon, mida tutvustati esimest korda 2019. aasta 20. veebruaril San Franciscos ning Londonis samaaegselt toimunud üritusel "Galaxy Unpacked". Koos Galaxy Foldiga tutvustati üritusel ka Galaxy S10, Galaxy S10 Plus ja Galaxy S10e nutitelefone.
Telefoni eripära peitub selle painduvas ekraanis - tegemist on Samsungi esimese volditava telefoniga.
Enne telefoni ilmumist spekuleeriti, et seadme nimeks võib saada Samsung Galaxy F või Samsung Galaxy Flex.

Telefoni tehnilised näitajad

Telefonil on kokkuvolditult 4,6-tollise diameetriga ekraan, mis lahtivoldituna on 7,3-tolline.  Väiksem ekraan on AMOLED tehnoloogiat kasutav HD+ 21:9 kuvasuhtega ekraan, suurem ekraan on samuti AMOLED, kuid QHD+ eraldusvõimega ning 4.2:3 kuvasuhtega. 
Seadmel on kuus kaamerat, mis on paigutatud nii, et olenemata sellest, kuidas telefon parajasti volditud on, saaks sellega nii esikaamerate kui ka tagakaameratega pildistada.
Telefonil on 12 GB muutmälu (RAM). Samuti on seadmel 7 nm tehnoloogial põhinev protsessor. Seadmel on 512 GB sisemälu, laiendatava mälu (SD-kaardi) võimalus puudub.
Telefoni aku on jagatud kaheks osaks: elemendid paiknevad seadme eri pooltes ning mahutavad kokku 4380 mAh energiat.

Telefoni funktsioonid

Erilise funktsioonina on Samsung Galaxy Foldi tarvis loodud Samsungi App Continuity tehnoloogia, mis võimaldab sujuvat kogemust kahel ekraanil korraga - kui vaadata üht rakendust näiteks väiksemal ekraanil ja vahetuda suurema ekraani peale ja vastupidi, jätkab seade rakenduse kasutamist samas kohas, kus see teise ekraani peal pooleli jäi. Samuti on Samsung spetsiaalselt suurel ekraanil kasutamiseks kohandanud näiteks WhatsAppi ja Microsoft Office'i rakendused.
Seade toetab Samsungi Wireless PowerShare tehnoloogiat, mis võimaldab selle tagakorpusel laadida juhtmevaba laadimist toetavaid seadmeid.  
Lahti volditud suurel ekraanil on võimalik korraga samal ajal lahti hoida kuni kolme eri rakendust.

Kättesaadavus ja hind

Ameerika Ühendriikides on telefon saadaval alates 2019. aasta 26. aprillist, Euroopa kliendid peavad ootama 3. maini. Telefoni hind on välja tulemise hetkel turgudel vastavalt 1980 USA dollarit või 2000 eurot.
Jakob Georg von Berg

Jakob Georg von Berg (vene: Яков Георгиевич Берг), (23. juuli (vkj 12. juuli) 1760 Tallinn – 9. juuni (vkj 28. mai) 1844 Tallinn) oli Eestimaa poliitik.
1787–1800 oli ta Eestimaa rüütelkonna sekretär. Aastail 1800–1803 ja 1811–1815 oli ta Eestimaa rüütelkonna peamees. 
1814–1821 oli ta Eestimaa maanõunik. Jakob Georg von Berg oli ka Venemaa riiginõunik.
Talle kuulusid Keila-Joa, Vaeküla, Valgjärve ja Muuga mõis.
2. Eesti Piirikaitserügement

Isikkoosseis

Piirikaitserügemendi staap ja I pataljon formeeriti Tartus, pataljoni ülemaks määrati kapten Meinhard Niinepuu, endine Tartumaa Omakaitsemaleva 1. Pataljoni ülem.
II pataljoni 6., 7. ja 8. kompanii formeeriti Võrus ja 5. kompanii Petseris, pataljoni ülemaks määrati major Friedrich-Martin Sillaots.
III pataljoni 9., 10., 12. kompanii formeeriti Valgas ja 11. kompanii Antslas, pataljoni ülemaks määrati endine Võru Ühisgümnaasiumi õpetaja, reservohvitser kapten Meinhard Leetmaa.  
Rügemendi patarei formeeriti Jõgeval, patarei ülemaks määrati leitnant Karl Riismandel.
Rügemendi lahinguline väljaõpe toimus Kurtna laagris.
1.juulil 1944.a. oli rügemendi koosseisus sakslasi: 1 ametnik, 2 allohvitseri; Eestist: 56 ohvitseri, 6 ametnikku, 358 allohvitseri ja 1794 alamväelast.
Namibiana

Levila

Need maod elavad Lõuna-Aafrikas.
Nina Sublatti

Nino Sulaberidze (gruusia keeles ნინო სულაბერიძე, esinejanimega Nina Sublatti (gruusia: ნინა სუბლატი); sündinud 31. jaanuaril 1995 Moskvas) on Gruusia laulja, laululooja ja modell.
2013. aastal võitis ta Briti telesaate "Idols" Gruusia versiooni.
Rahvusvahelise tuntuse saavutas ta 2015. aastal, kui esindas Eurovisiooni lauluvõistlusel Viinis Gruusiat lauluga "Warrior". Finaalkontserdil saavutas ta 51 punktiga 11. koha.
Hiljem on ta olnud Briti talendisaate "The X Factor" Gruusia versioonis "X Factor Georgia" ja Gruusia "Idolsi" üks kohtunikest.
Berryessa järv

Berryessa järv on järv Ameerika Ühendriikides California osariigis Napa maakonnas.
Järve geograafilised koordinaadid on 38° 35′ N, 122° 14′ W.
Berryessa on maakonna suurim järv. See on tehisjärv, mis moodustus Monticello paisu ehitamisel Berryessa orgu Putah Creekile. Enne jõe paisutamist hariti oru viljakatel muldadel põldu. Järve alla jäi ka kohalike elanike suurim linn Monticello. Paisu ehitamist alustati 1953. aastal. See valmis 1958. aastal ja järv täitus 1963. aastal.
Järv saab oma vee Putah Creeki 1490 km² suuruselt valglalt.
Järv on kagu-loodesuunas välja venitatud, selle suurim pikkus on 37 km, suurim laius 4,8 km ja rannajoone pikkus 266 km. Pindala maksimaalse veetaseme korral on 84 km². Suurim sügavus on 84 meetrit ja maksimaalne kubatuur 1976 km³. Järve pind asub 135 meetri kõrgusel merepinnast.
Paisu lähedal veehoidla kaguosas on 22-meetrise läbimõõduga liigveelase.
Suvel tõuseb järvevee temperatuur 24 kraadini ja seetõttu on järv populaarne veespordi harrastajate seas.

Elustik

Berryessa järve ümbruses kasvavad muu hulgas Sargenti küpress, kalifornia lepp, tamm Quercus durata, ogalatv Navarretia jepsonii ja Bridgesi suvitähik.
Järve kagurannikul võib eriti kevadise pesitsemise ja sügisese rände ajal kohata paljude linnuliikide esindajaid.
Kaguranniku rannaäärsetel künklikel rohumaadel kasvavad tammed ja kanarbikulised ning elutsevad teiste seas kotkad, värvulised, metskalkunid ja hirved. Kohata võib ka kanada laglet, pelikane, ameerika hallhaigrut, suurpütti, mõrsjaparti, lumehane ja jääkauri.
Järve idakalda ääres on 8,1 km² suurune kaitseala, kus elavad puumad, hirvlased Odocoileus hemionus columbianus, lõgismaod, pesukarud, skunksid, kalakotkad ja kaljukotkad.
Berryessa järv on populaarne kalastuspaik. Järves elavad päikesekalalased Pomoxis nigromaculatus, Lepomis macrochirus ja Lepomis microlophus, meriforell, lõhilane Oncorhynchus tshawytscha, ameerika paalia, nerka, vikerforell, väikesuu-forellahven, suursuu-forellahven, kanalisäga, sägaline Ictalurus nebulosus, karpkala ja karplane Ptychocheilus grandis.
Tómas Tómasson

Tómas Tómasson (2. jaanuar 1888 – 11. november 1978 Reykjavík) oli islandi ärimees ja Eesti aukonsul Reykjavíkis.
Asutas 1913 limonaadi- ja õllevabriku "Ölgerdin Egil Skallagrimson". Ta kinnitati Eesti aukonsuliks Reykjavíkis 1. mail 1934. Külastas 1938 Eestit ja tegi visiidi Konstantin Pätsile. Juunis 1957 võttis vastu August Rei ja Arvo Hormi.
Konsulaat suleti Nõukogude Liidu nõudel 1958.
Väikeliising

Ajalugu

Esimesena võttis väikeliisingu mõiste kasutusele Swedbank eelmise kümnendi lõpupooles. Swedbanki väikeliisingu puhul jäi vara pangale tagatiseks, kuid kaskokindlustus polnud kohustuslik. Tänaseks on Swedbank väikeliisingu pakkumise lõpetanud. Tänased väikeliisingu pakkujad on kontseptsiooni kõvasti edasi arendanud ja sõiduk tagatiseks ei jää.
Agu Saar

Agu Saar (sündinud 15. mail 1942 Paides) on Eesti füüsik.

Elulugu

Agu Saar on teenistujate poeg.
Lõpetas 1960 Tartu 1. Keskkooli, 1965 TÜ füüsika osakonna, füüsika-matemaatikakandidaat (1974, TÜ), väitekiri "Исследование взаимодействия ультрамягкого рентгеновского излучения с хлоридами металлов". Oli 1966–68 TÜ üldfüüsika kateedri vanemlaborant, 1968–72 Eesti NSV TA Füüsika ja Astronoomia Instituudi (FAI) vaneminsener, 1972–73 FAI nooremteadur, 1973–79 Eesti NSV TA Füüsika Instituudi (FI) nooremteadur, 1979–97 vanemteadur, aastast 1997 TÜ FI röntgenspektroskoopia labori vanemteadur.

Teadustöö

Uurimisvaldkond: tahkisefüüsika. Tegelenud eksperimentaaluuringutega ultrapehme röntgenikiirguse spektroskoopia alal, täiendanud ja ehitanud vastavat aparatuuri, rakendanud uusi uurimismetoodikaid (nt laserplasma kasutamist pehme röntgenikiirguse allikana). Olulisemad tulemused tahkisefüüsikas on seotud kiiritusdefektide olemasolu tuvastamisega ning laengukandjate transpordikarakteristikute määramisega ioonkristallides. Uurinud (Lundi Ülikooli MAX-laboris) sünkrotronkiirgusega tekitatud sisekatte elektronergastuste lagunemist ioonkristallides resonantsergastusega Auger'- ja elektrospektroskoopia meetodil. Teinud kindlaks röntgeneksitonide olemasolu ioonkristallide (LiF, NaF) K-neeldumisspektrites eksitoni kiirgusliku lagunemise ja Auger' spektrite põhjal. Eesti Füüsika Seltsi asutajaliige. Üle 50 teadustrükise, 1 autoritunnistus.
Rootslased Titanicul

Statistika ja faktid

Rootslastest jäi pärast laevahukku ellu 27 inimest: 10 naist, 5 last ja 12 meest. Koletu öö elas üle seega ligikaudu 25% Rootsist pärit reisijaist, sealhulgas üks sülelaps seitsmest. Alla 18-aastaseid rootslasi oli laeval kokku kakskümmend seitse. Mehi oli kokku lugedes 57 ja naisi 25. 
Kolm inimest reisis I klassis, viis II klassis, ülejäänud III klassis.
Kaheksakümne kahest hukkunust on suudetud tuvastada kaheksa.

Faktid

Johan Svensson oli 74-aastasena vanim inimene laeval.
Näärid

Näärid on aastavahetuse aeg Eestis, mida tähistatakse vähemalt keskajast. Selle ajaga on seotud omapärased kombed nagu näärisoku jooksmine ehk sokutamine. Nääride nimetus, tähistamine ja kombestik viitab selgelt Skandinaavia päritolule. Nimetus tuleb arvatavasti rootsi sõnast nyår ('uus aasta'). Võimalik on nimetuse pärinemine sama tähendusega keskalamsaksakeelsetest sõnadest nē jār.
Nõukogude okupatsiooni ajal, mil jõule nende kristliku tähenduse tõttu avalikult ei peetud, võttis jõulukombestiku suuresti üle näärikombestik (jõuluvana asemel näärivana jms).
Eesti rahvakultuuris on näärikombestikku kõige rohkem järgitud nääriõhtul (ka: vana-aastaõhtu) ja nääriõhtu tavad, uskumused ja toidud on lähedased jõuluõhtu omadega.
Constellationi programm

Constellationi programm oli NASA mehitatud kosmoselendude programm aastatel 2005–2009.
Constellationi suurimad eesmärgid olid ISSi ehituse lõpetamine, inimeste naasmine Kuule ja tähtsaimaks eesmärgiks mehitatud lend Marsile. Programmi üks eesmärkidest, viia inimene Marsile, väljendus ka programmi raames välja töötatud kanderakettide nimes "Ares" (Vana-Kreeka vaste Rooma jumalale Mars). Programmi tehnoloogilisteks eesmärkideks oli saada mehitatud lendude kogemusi Maa-lähedaselt orbiidilt kaugemal ja arendada tehnoloogiaid, mis on vajalikud, et inimene saaks elada teistel planeetidel.
Programm tühistati 2010. aastal, sest see oli graafikust maas, eelarve oli lõhki ja see polnud Obama administratsiooni jaoks piisavalt innovaatiline. Constellationi programm asendati Space Launch Systemi ja Orioniga.
Kuldsõrm

Sisu

Inglismaa Pank avastab, et suur hulk nende kullavarudest on kadunud. Panga juhtkond kahtlustab varguses mõjuvõimast ärimeest Auric Goldfingerit (Gert Frobe) ning palub, et juhtumi uurimine usaldataks salaluure parima agendi, James Bondi (Sean Connery), kätesse. Goldfingeri tegemistega lähemalt tutvudes avastab Bond, et kurikaelal on plaanis midagi hoopis suuremat. Nimelt kavatseb Goldfinger muuta radioaktiivseks USA kullavarud nende varakambris Fort Knox-is, et vaba maailma majandus vajuks kaosesse ja Goldfingeri enda kuld muutuks väärtuslikumaks.
Clay maakond (Georgia)

Ajalugu

Maakond moodustati 1854. aastal.
Jootme-Räsna vald

Jootme-Räsna vald (saksa keeles Jotma und Resna) oli vald Järvamaal Ambla kihelkonnas. Vald eksisteeris 1866–1892 ja siis liideti see vald Lehtse vallaga.
Almost Natural

Almost Natural on Eesti rokkansambel. Ansambel asutati 2013.
Ameeriklased

Ameeriklased on Ameerika Ühendriikide põhirahvus, suuremalt jaolt USA kodanikud – ameeriklaste identiteedis on sidemed USA-ga üldjuhul esikohal. Päritolult on ameeriklased eelkõige Euroopa kolonistide ja Aafrika neegerorjade järeltulijad, vähem on Aasia sisserändajate ja Ameerika põlisrahvaste (indiaanlaste ja inuittide) mõju.
Sarnased on ka ameeriklaste kultuuri alged: peamiselt Euroopa ja Aafrika, vähemal määral Aasia ja kohalikest mõjudest kujunes hiljemalt 18. sajandi lõpuks iseseisev ameerika kultuur omanäolise kunsti ja kirjandusega. Kunagiste immigrantide identiteetide sulandumine ja Ameerika elanike eristumine Euroopa emamaadest (peamiselt Suurbritanniast) viis Ameerika iseseisvussõjani, milles sündinud Ameerika Ühendriikide riiklik iseseisvus omakorda kinnistas kultuurilist identiteeti. Algse päritolu mõjul domineerivad siiski ameeriklaste seas esimese keelena tänini inglise ja hispaania keel, teised euroopa keeled (prantsuse, saksa, hollandi) on jäänud piirkondlikeks, nagu ka indiaanisõdades tugevalt kannatada saanud (ja kohati hääbunudki) põliskeeled.

Rassiline jaotus

Rassiliselt on ameeriklaste seas siiani ülekaalus valgete Euroopast, Lähis-Idast või Põhja-Aafrikast tulnud kolonistide järeltulijad, neil on enamus ka 49 osariigis 50-st (ainus erand on Hawaii). Kui jätta valgete seast kõrvale hispaania ja ladina päritolu ameeriklased, jääb mitteladina valgete ülekaal püsima 46 osariigis. Ülejäänud neli osariiki on California, Texas, New Mexico ja Hawaii; samuti on mittevalged enamuses Columbia föderaalringkonnas. Viiendik USA elanikkonnast, 60 miljonit inimest, peab ennast Suurbritannia sisserändajate järeltulijaks.

Usk

Usuliselt kuuluvuselt on ameeriklased enamjaolt kristlased, täpsemalt protestandid. Levinud on ka katoliiklus ja mormonism, mittekristlikest usunditest judaism ja islam. Kuna algsed kolmteist kolooniat Uus-Inglismaa rannikul pärinesid eri usulistest traditsioonidest (Massachusettsi lahe koloonia rajasid inglise puritaanid, Pennsylvania iiri ja inglise kveekerid, Marylandi inglise ja iiri katoliiklased ning Virginia inglise anglikaanid), sai Ameerika Ühendriikidest maailma esimene riik, kus puudus riigiusk. Seetõttu on ka ameerika kultuuris ja ideoloogias usuline sallivus tänini väga tähtsal kohal.

Jaotus riigiti

Kõige rohkem elab ameeriklasi USA-s: 314 440 000. Teisel ja kolmandal kohal on Mehhiko ja Kanada, kus ameeriklasi on vastavalt 738 100–1 000 000 ja 688 000–1 000 000. Järgnevad Filipiinid 250 000, Suurbritannia 224 000, Brasiilia 170 000, Libeeria 160 000, Prantsusmaa ja Iisrael mõlemad 100 000 ning Saksamaa 99 600 ameeriklasega.

Laiem tähendus

Harva kasutatakse sõna ameeriklased ka laiemas tähenduses, pidades silmas kõiki Ameerika kontinendi asukaid.
Tiiu Levald

Tiiu Levald (sündinud 15. märtsil 1940 Tallinnas) on eesti laulja (sopran), laulupedagoog ja muusikakriitik.
Ta on esinenud kammeransamblitega Camerata Tallinn ja Consortium.

Isiklikku

Tema isa oli tšellist ja helilooja Martin Levald ja ema näitleja Leida Levald.